Alcàsser inicia les Falles de 2022 amb la Crida
dl., 28/02/2022 - 14:25

Centenars de fallers i falleres es van donar cita aquest passat dissabte a l'Ajuntament d'Alcàsser per a celebrar la tradicional Crida, acte que dona inici a les Falles de 2022 i que enguany ha sigut especialment emotiu en suposar el retorn de la festa al mes de març en un escenari de relativa normalitat.

Després de dos anys d'obligat parèntesi a causa de la crisi sanitària, les Falleres Majors de les tres comissions del municipi, Falla Trinquet, Falla Raval i Falla El Mercat, van donar la benvinguda a les festes més arrelades de València amb uns parlaments en els quals no van faltar les referències a la pandèmia i en els quals van animar als fallers i falleres a gaudir de les festes més esperades i especials.

Per part seua, l'alcaldessa d'Alcàsser, Eva Zamora, es va felicitar perquè la baixada de la incidència ha permés un escenari de relativa normalitat per a la celebració de les Falles i va animar a la ciutadania a celebrar les festes "amb prudència i responsabilitat", destacant el suport que sempre se li brinda al col·lectiu faller per part del Consistori.

Així, després d'aquest acte, Alcàsser es prepara per a viure uns dies en què cada comissió ha previst un complet programa festiu que omplirà de música, color i pólvora els seus carrers, i que culminarà el pròxim 19 de març amb la Cremà dels monuments de la Falla El Mercat i de la Falla del Trinquet. Per part seua, com és habitual, la Falla El Raval viurà els seus dies grans unes setmanes després, en aquesta ocasió celebrarà les festes josefines entre el 31 de març i el 3 d'abril.